Spørsmål om grensejusteringer

# Spørsmålet:

Når det gjeld grensejustering er det snakk om ein del av kommunen der det bur mindre enn 10% av kommunens befolkning. Seier lova noko om størrelsen på arealet i % i forhold til kommunens samla areal? Kunne du ha sendt meg nokre tankar, og gjerne utkastet til lovforslaget.

# Svar:

Viser til din e-post.

Jeg vil begynne med å presisere at uansett om lovforslaget til endringer i inndelingslova blir vedtatt eller ikke, så er det også i dagens inndelingslov en mulighet for å fremme innbyggerinitiativ til grensejusteringer.

**Jeg legger ved link til lovforslaget:**

<https://www.regjeringen.no/no/dokumenter/hoyring---endring-av-inndelingslova-i-samband-med-kommunereforma-og-enskilde-endringar-i-kommunelova/id2413708/>

Når det gjelder spørsmålet ditt om prosentandel av kommunens totale areal så er det ikke mulig å angi noen øvre grense for dette. Departementet skriver i høringsnotatet at man ikke ønsker å fastsette konkrete grenser for når noe kan behandles som sammenslåing eller når det er å betrakte som en grensejustering. Man ser derfor for seg at departementet/fylkesmannen skal bruke skjønn der kommunen blir delt i to ulike størrelser og der det er aktuelt at en av disse delene (den mindre delen) kan skje som en grensejustering. Det foreslås i høringsnotatet noen rammer for dette vurderingsskjønnet, se side 19 og utover.

For øvrig nevner jeg at det fremgår av veilederen til inndelingslova at opplysninger om folketall, areal, geografi, topografiske forhold, kommunikasjonsforhold og plangrunnlag, kan være relevante i vurderingen i en grensejusteringssak.

Eventuelle søknader om grensejusteringer vil som tidligere kommunisert, bli behandlet samtidig med at fylkesmannen gir sin tilrådning til departementet (frist 1. oktober 2016).

Håper dette var til hjelp. Om du har flere spørsmål er det bare å ta kontakt.

Frida Farstad Brevik

Seniorrådgiver

Fylkesmannen i Møre og Romsdal

Fylkeshuset, 6404 Molde

Tlf.: 71 25 8451

E-post: [frida.farstad.brevik@fylkesmannen.no](mailto:frida.farstad.brevik@fylkesmannen.no)

Web: [www.fylkesmannen.no/mr](http://www.fylkesmannen.no/mr)